Indapamied - Wikipedia
Chemiese formule C16H16ClN3O3S
Molêre massa 365.835 g/mol
Voorkoms wit tot geel, kristallyn
Oplosbaarheid 75 mg/L
Eliminasie-halfleeftyd 14–18 uur
Indapamied is 'n tiasied-verwante diuretikum wat algemeen gebruik word in die behandeling van hipertensie (hoë bloeddruk), asook tydens hartversaking.
Indapamied is in 1974 op die mark geplaas deur Servier Laboratoires van Frankryk. Dit word sedertdien onder verskeie handelsname, ook generies, bemark. Die bekendste name is Natrilix, Fludex en Lozol (VSA). Kombinasiepreparate met perindopril ('n AOE-remmer) is ook beskikbaar.
Indapamied bevorder die uitskeiding van water en soute deur die niere, wat dan die bloeddruk verlaag. Die werking is soortgelyk aan tiasied-diuretika, maar indapamied val in die chemiese indool-tipe van chlorosulfoonamied en beskik nie oor 'n tiasied-ring soos die tiasied-diuretika nie.
Indapamied is generies beskikbaar as 1.25 mg en 2.5 mg nie-gekeepte tablette.
Hipertensie en edeem as gevolg van hartversaking. Daar is tydens die HYVET-ondersoek bewys dat indapamied beroerte verminder wanneer dit met of sonder perindopril toegedien was aan persone ouer as 80 jaar, vir die behandeling van hipertensie.
Die volwasse dosis is 1.25 tot 5 mg, eenkeer daagliks per mond, gewoonlik in die oggend toegedien.
Indapamied is teenaangedui waar bekende hipersensitiwiteit vir sulfoonamiede voorkom, erge nier- of lewerversaking en hipokalemie (lae bloedvlakke van kalium).
Daar bestaan onvoldoende veiligheidsdata om indapamied te gebruik tydens swangerskap of borsvoeding.
Interaksies[wysig | wysig bron]
Die kombinasie van indapamied met litium moet vermy word.
Serumvlakke van kalium en uriensuur behoort gemonitor te word, veral wanneer die pasiënt moontlik kan lei aan jig of hipokalemie.
Algemene newe-effekte is hipokalemie, moegheid, ortostatiese hipotensie (bloeddrukafname wanneer persoon skielik opstaan) en allergiese reaksies.
Simptome van oordosering word geassosieer met die diuretiese effek, m.a.w. elektroliet-versteurings, hipotensie en spierswakheid. Behandeling behoort simptomaties te wees, gerig op die herstel van die elektrolietwanbalans.
↑ Frans octrooi 2003311, "Nouveaux dérivés de la N-amino indoline disubstituée et leur procédé de préparation" van 7 november 1969 aan Science Unie et Cie., Société Française de Recherche Médicale.
↑ “HYVET Trial”.
Ontsluit van "https://af.wikipedia.org/w/index.php?title=Indapamied&oldid=1508653"
Die bladsy is laas op 11 November 2016 om 12:36 bygewerk.